שו"ת רשב"ץ (תשב"ץ)/חלק ג/קמט
שאלה קמט:

עוד שאלת מי שלקח קרקע ולפרוע הסך בשני זמנים.
ואם יעבור כל אחד מהזמנים קבל עליו חרם ויתן לו דינר זהב בשכירו' שנה.
ועברו כל הזמנים ולא פרע אם מותר ליטול ממנו הדינר הנז' או אם יש בו משום רבית:

תשובה:
אין כאן רבית של תורה דכללא דרביתא כל אגר נטר לי אסור (ב"מ ס"ג ע"ב).
וזה אם התנה עמו מתחלה שיתן לו דינר זהב בכל שנה אף אם יפרענו בסוף זמנו היא רבית קצוצה.
שהרי בשכר המתנת מעותיו נתן לו הדינר אבל התנאי לא הי' אלא אם לא יפרענו בסוף זמנו ואם יפרעו לא הי' חייב לו כלום.
א"כ אין כאן שכר המתנ' כלל לא למפרע ולא להבא אלא כעין קנס שהוא קונס עצמו ליתן לו דינר זהב מפני שלא פרעו בזמנו ואין זה רבית.
וכן כתב הרב ר' יהוסף הלוי ז"ל אבן מיגאש בפ' גט פשוט וכן הרשב"א ז"ל חזק זה בראייה מפ' איזהו נשך ואילו הי' זה רבית היו הסופר והעדים פסולים לעדות שכתבו וחתמו שטר שיש בו רבית ועברו על לאו לא תשימון עליו נשך והלוקח הזה שקנה קרקע זה עבר על קבלתו אף בפירעון ראשון כ"ש בפירעון שני ואין לו טענה לפטרו ממה שקבל עליו: